

# Минтимер Шәймиев Россия-Төркия җәмәгатьчелек форумы идарәсе әгъзасы Владимир Ивановский белән очрашты

*16.08.2013*


Бүген Казан Кремлендә Татарстан Республикасы Дәүләт Киңәшчесе Минтимер Шәймиев Россия-Төркия җәмәгатьчелек форумы идарәсе әгъзасы Владимир Ивановский белән очрашты.


Владимир Ивановский 2007 елның гыйнварыннан 2013 елның июленә кадәр Россия Федерациясенең Төркия Республикасындагы Гадәттән тыш һәм Тулы вәкаләтле илчесе булды һәм Төркия Республикасы белән Татарстан Республикасы арасындагы хезмәттәшлекнең үсешенә зур өлеш кертте.


Очрашу башында Минтимер Шәймиев, күп еллар дәвамында бергәләп нәтиҗәле эш алып барган өчен, кунакка тагын бер кат рәхмәт әйтү мөмкинлегенә шат булуын, шул эшчәнлек аркасында Россия һәм Төркия, Татарстан һәм Төркия арасындагы элемтәләр ныгый һәм ышанычлы була бара, дип белдерде.


Владимир Ивановский Универсиадага яңартылган Казанга соклануын белдерде, соңгы елларда шәһәрдә булган уңай үзгәрешләрне билгеләп үтте.

Ул Төркия Президенты Абдуллах Гюль (февраль, 2009 ел) һәм Төркия Премьер-министры Рәҗәп Тайип Эрдоганны (март, 2011 ел) Татарстанга сәфәрләре барышында озата килгән.


Хәзерге вакытта Владимир Ивановский Россия-Төркия җәмәгатьчелек форумы идарәсе әгъзасы булып тора, аны формалаштыру карары 2010 елда, бер үк вакытта Россия Федерациясе һәм Төркия Республикасы арасында югары дәрәҗдәге хезмәттәшлек Советын оештырганда кабул ителгән.


Очрашу барышында Владимир Ивановский Минтимер Шәймиевне Россия-Төркия җәмәгатьчелек форумы идарәсе эшчәнлегенең төп юнәлешләре белән таныштырды. Форум, ике илнең халыклары һәм гражданнар җәмгыяте оешмалары арасында төрле яктан элемтәләрне камилләштерү максатыннан, ике ил мөнәсәбәтләре үсеше юнәлешләрен һәм стратегиясен эшләүгә юнәлтелгән.


Минтимер Шәймиев һәм Владимир Ивановский шулай ук Россия-Төркия форумын быел Казанда ноябрь аенда уздыру мәсьәләләре буенча фикер алыштылар.



*ТР Президенты матбугат хезмәте*
Минтимер Шәймиев Россия-Төркия җәмәгатьчелек форумы идарәсе әгъзасы Владимир Ивановский белән очрашты